b'\n_START_ARTICLE_\nVirgil Widrich\n_START_SECTION_\n\xc5\xbeivljenje\n_START_PARAGRAPH_\nV Salzburgu rojeni Virgil Widrich je svoje otro\xc5\xa1tvo pre\xc5\xbeivel v ve\xc4\x8d kot 500 let stari hi\xc5\xa1i na salzbur\xc5\xa1kem M\xc3\xb6nchsbergu. Njegovi star\xc5\xa1a sta novinar Hans Widrich in Gerheid rojena Kupelwieser. V svojem otro\xc5\xa1tvu je spoznal umetnike, kot je bil sosed Peter Handke in pogost obiskovalec Wim Wenders. V starosti 13 let je dobil svojo prvo kamero Super-8 . \xc5\xa0e v istem letu (1980) je posnel tri filme, Moje doma\xc4\x8de \xc5\xbeivljenje (My Homelife), Pe\xc4\x8deno meso (Gebratenes Fleisch) in 3 krat Ulf (3 mal Ulf). Temu je sledila risanka Tudi barva lahko sanja (Auch die Farbe kann tr\xc3\xa4umen). V starosti 15 let je posnel film Monstrum v Salzburgu (Monster in Salzburg), pri katerem je prvi\xc4\x8d sodeloval z igralci. Besni monstrum je uresni\xc3\xb6en s tehniko stop-motion. 1983 je za\xc4\x8del z delom na O duhu \xc4\x8dasa (Vom Geist der Zeit). Celo slabe ocene v \xc5\xa1oli ga niso mogle odvrniti od tega, da po 14 mesecih snemanja ne bi dokon\xc4\x8dal svojega prvega celove\xc4\x8dernega filma. V vmesnem \xc4\x8dasu je delal pri Salzbur\xc5\xa1kih slavnostnih igrah kot statist in rekviziter, da bi lahko financiral svoje filme. Poleg tega se je leta 1984 za\xc4\x8del ukvarjati z ra\xc4\x8dunalniki. Po maturi na Akademski gimnaziji v Salzburgu je obiskoval Akademijo za film na Dunaju (Filmakademie Wien), ki pa jo je le nekaj tednov za tem ponovno zapustil, da bi lahko delal na scenariju za science fiction film, ki pa ga ni nikdar uresni\xc4\x8dil. Z dvema partnerjema je leta 1987 ustanovil izposojevalnico za filme Classic Films, da bi izposojal predvsem umetni\xc5\xa1ke filme. Pozneje je postal asistent Johna Baileya, kamermana in re\xc5\xbeiserja ter je \xc5\xa1el leta 1990 Hollywood, da bi z njim delal na science fiction komediji The Search for intelligent life in the universe. Po tem, ko je leta 1991 prodal Classic Films se je Widrich ponovno bolj posvetil ra\xc4\x8dunalnikom in mo\xc5\xbenosti, da bi z njimi ustvarjal umetnost. Njegov naslednji veliki projekt, pri katerem je sodeloval kot vodja produkcije, je bil novi Festival za avstrijske filme, ki se je prvi\xc4\x8d odvijal leta 1993 pod imenom Diagonala (Diagonale). V drugem letu je izdelal tudi podatkovno banko filmov. Sledile so nadaljnje podatkovne banke, ki so se navezovale na film, sodeloval pa je tudi pri izdelavi nekaterih interaktivnih zgo\xc5\xa1\xc4\x8denk. Leta 1997 je Widrich ponovno za\xc4\x8del ve\xc4\x8d delati na lastnih filmih, in nastal je kratki film tx-transform, ki je bil z uspehom prikazan na festivalu Ars Electronica. Widrich je vselej znova pisal oz. delal na scenariju za igrani film Svetleje od meseca (Heller als der Mond), po katerem je 1999 posnel film. Film je leta 2000 do\xc5\xbeivel premiero v Rotterdamu. Njegov naslednji projekt je bil Copy Shop. Film je po premieri leta 2001 prejel skupno 35 nagrad, bil nominiran za Oskarja ter si ga je bilo mogo\xc4\x8de ogledati na \xc5\xa1tevilnih televizijah ter na ve\xc4\x8d kot 200 filmskih festivalih. Uspe\xc5\xa1en je bil tudi njegov naslednji kratki Fast Film, ki je prejel 36 mednarodnih filmskih nagrad ter bil prikazan na ve\xc4\x8d kot 300 filmskih festivalih. Sledili so multimedijski projekti po naro\xc4\x8dilu podjetij (leta 2001 ustanovitev dru\xc5\xbebe checkpointmedia AG, katere CEO je Widrich) ter produkcija filmov. Skupaj z drugimi filmskimi ustvarjalci je ustanovil filmsko produkcijsko dru\xc5\xbebo Amour Fou, ki se ukvarja predvsem s produkcijo estetsko zahtevnej\xc5\xa1ih filmov prete\xc5\xbeno mladih filmskih ustvarjalcev. Widrich je bil leta 2004 \xc4\x8dlen \xc5\xbeirije festivala Ars Electronica in od leta 2004 do 2007 predsednik v Zdru\xc5\xbeenju za filmsko re\xc5\xbeijo Avstrije (Verband Filmregie \xc3\x96sterreich). Poleg tega je \xc4\x8dlan Akademije avstrijskega filma (Akademie des \xc3\x96sterreichischen Films). Od leta 2007 do 2010 je bil Virgil Widrich univerzitetni profesor za razred digitalna umetnost na Univerzi za uporabno umetnost na Dunaju (Universit\xc3\xa4t f\xc3\xbcr angewandte Kunst Wien). Od leta 2010 na isti univerzi kot univerzitetni profesor vodi masterski \xc5\xa1tudij Art & Science.'